অল্প বৃষ্টিতে হালকা স্বস্তি, তাপপ্রবাহ চলবে
দিন দশেক ধরে টানা তাপপ্রবাহের মধ্যে বৈশাখের তৃতীয় দিন রাজধানীতে ঝড়ো হাওয়াসহ এক পশলা বৃষ্টি খানিকটা স্বস্তি এনেছে নগর জীবনে।মঙ্গলবারও রাজধানীসহ দেশের বিস্তীর্ণ এলাকাজুড়ে মৃদু থেকে মাঝারি মাত্রার তাপপ্রবাহ বয়ে যাচ্ছে। এর মধ্যে বিকাল সাড়ে ৩টার পর আকাশ কালো করে ঢাকার বিভিন্ন জায়গায় ঝড়ো হাওয়া শুরু হয়।পৌনে ৪টার দিকে হালকা বৃষ্টি শুরু হয়। স্বল্প সময়ের এ বৃষ্টিতে অস্বস্তিকর গরমে সাময়িক প্রশান্তি এলেও আবহাওয়া অফিস কোনো সুখবর দিতে পারছে না।  আবহাওয়াবিদ মনোয়ার হোসেন বলছেন, চলমান মৃদু থেকে মাঝারি তাপপ্রবাহ পরবর্তী ৭২ ঘণ্টা অব্যাহত থাকতে পারে এবং তাপমাত্রা আরও বৃদ্ধি পেতে পারে। জলীয়বাষ্পের আধিক্যের কারণে অস্বস্তি বাড়তে পারে।মঙ্গলবার চুয়াডাঙ্গায় দেশের সর্বোচ্চ ৪০.৬ ডিগ্রি সেলসিয়াস তাপমাত্রা রেকর্ড করা হয়েছে, যা এ মৌসুমের সর্বোচ্চ। ঢাকায় সর্বোচ্চ তাপমাত্রা উঠেছিল ৩৮.৪ ডিগ্রি সেলসিয়াসে।
এর আগে গত ৬ এপ্রিল চুয়াডাঙ্গায় সর্বোচ্চ তাপমাত্রা রেকর্ড করা হয় ৪০.২ ডিগ্রি সেলসিয়াস। সবশেষ সোমবার বরিশালের খেপুপাড়ায় সর্বোচ্চ তাপমাত্রা রেকর্ড করা হয় ৪০.২ ডিগ্রি সেলসিয়াস।
বাতাসে তাপমাত্রা ৩৬ থেকে ৩৮ ডিগ্রি সেলসিয়াসে উঠলে তাকে মৃদু তাপপ্রবাহ ধরা হয়। ৩৮ থেকে ৪০ ডিগ্রি সেলসিয়াসকে বলা হয় মাঝারি আর ৪০ থেকে ৪২ ডিগ্রি সেলসিয়াস তাপমাত্রাকে তীব্র তাপপ্রবাহ বলা হয়। এরপর ৪২ ডিগ্রির উপরে উঠলে তাকে বলা হয় অতি তীব্র তাপপ্রবাহ।আবহাওয়া অফিস জানায়, মঙ্গলবার রংপুর, রাজশাহী, ঢাকা, ময়মনসিংহ, খুলনা, বরিশাল, চট্টগ্রাম ও সিলেট বিভাগের ওপর দিয়ে মৃদু থেকে মাঝারি ধরনের তাপপ্রবাহ বয়ে যাচ্ছে।
ঢাকা বিভাগে ফরিদপুরে ৩৮.৭ ডিগ্রি সেলসিয়াস, রাজশাহী বিভাগে ঈশ্বরদীতে ৩৯.৫ ডিগ্রি সেলসিয়াস, রংপুর বিভাগে সৈয়দপুরে ৩৭.৫ ডিগ্রি সেলসিয়াস, ময়মনসিংহে ৩৬.৮ ডিগ্রি সেলসিয়াস, সিলেট বিভাগে শ্রীমঙ্গলে ৩৭ ডিগ্রি সেলসিয়াস, চট্টগ্রামের রাঙ্গামাটিতে ৩৯.৬ ডিগ্রি সেলসিয়াস, খুলনায় কুমারখালৗ ও মংলায় ৩৯ ডিগ্রি সেলসিয়াস এবং বরিশালের খেপুপাড়ায় ৪০.২ ডিগ্রি সেলসিয়াস সর্বোচ্চ তাপমাত্রা রেকর্ড করা হয়েছে গত এক দিনে।এপ্রিল বাংলাদেশের উষ্ণতম মাস। এ মাসে গরমের পাশাপাশি কালবৈশাখীরও দাপট থাকে বেশি।দীর্ঘমেয়াদী পূর্বাভাসে আবহাওয়া অধিদপ্তর বলেছে, এ মাসে দুই থেকে চারটি মৃদু থেকে মাঝারি ধরনের তাপপ্রবাহ এবং এক থেকে ‍দুটি তীব্র থেকে অতি তীব্র তাপপ্রবাহ বয়ে যেতে পারে। অতি তীব্র তাপপ্রবাহে সর্বোচ্চ তাপমাত্রা ৪০ থেকে ৪২ ডিগ্রি সেলসিয়াসে উঠতে পারে।এ মাসে ১-২টি লঘুচাপ সৃষ্টি হতে পারে; যার মধ্যে একটি নিম্নচাপ/ঘূর্ণিঝড়ের রূপ নিতে পারে। পুরনো খবর

চুয়াডাঙ্গায় ৪০.৬ ও ঢাকায় ৩৮.৪ ডিগ্রি সেলসিয়াস তাপমাত্রা উঠেছে, যা মৌসুমের সর্বোচ্চ।